3.7.2023
FI
Euroopan unionin virallinen lehti
L 168/23
(8)
Tilanne muodostaa asetuksen (EU) N:o 1308/2013 221 artiklassa tarkoitetun erityisen ongelman.
Tämä erityinen ongelma vaivaa muutamia alueita tietyissä jäsenvaltioissa, eikä sitä voida ratkaista mainitun asetuksen 219 tai 220 artiklan nojalla toteutettavilla toimenpiteillä, koska se ei liity olemassa olevaan markkinahäiriöön eikä nimenomaiseen markkinahäiriön uhkaan, eikä se liity toimenpiteisiin, joilla torjutaan eläintautien leviämistä tai kuluttajien luottamuksen menetystä ihmisten, eläinten tai kasvien terveydelle aiheutuvien riskien vuoksi.
Lisäksi tilanne edellyttää kiireellisiä toimia, jotta voidaan välttää viljelijöiden taloudellisen kannattavuuden nopea heikkeneminen joillakin Bulgarian, Unkarin, Puolan, Romanian ja Slovakian alueilla.
(9)
Sen vuoksi on aiheellista ottaa käyttöön kiireellinen tukitoimenpide ja myöntää Bulgarialle, Unkarille, Puolalle, Romanialle ja Slovakialle taloudellista tukea Ukrainasta peräisin olevien viljojen ja öljykasvien tuonnin lisääntymisestä kärsivien viljelijöiden tukemiseksi ehdottoman välttämättömän ajan.
(10)
Bulgarian, Unkarin, Puolan, Romanian ja Slovakian käytettävissä oleva määrä olisi vahvistettava ottaen erityisesti huomioon näiden maiden painoarvo unionin maatalousalalla Euroopan parlamentin ja neuvoston asetuksen (EU) N:o 1307/2013 (4) liitteessä III vahvistettujen suorien tukien nettoenimmäismäärien sekä näihin maihin suuntautuvan viljojen ja öljykasvien kaupan suhteellisen kasvun perusteella.
(11)
Bulgarian, Unkarin, Puolan, Romanian ja Slovakian olisi jaettava tuki tehokkaimpien kanavien kautta objektiivisin ja syrjimättömin perustein, joissa otetaan huomioon viljaa ja öljykasveja asianomaisilla alueilla tuottavien viljelijöiden kohtaamien vaikeuksien ja taloudellisten tappioiden laajuus.
Samalla olisi varmistettava, että viljelijät ovat tuen lopullisia edunsaajia, ja vältettävä markkinoiden ja kilpailun vääristyminen.
(12)
Koska Bulgarialle, Unkarille, Puolalle, Romanialle ja Slovakialle myönnettävä määrä korvaa vain osan asianomaisilla alueilla toimiville viljelijöille aiheutuneista tosiasiallisista menetyksistä, asianomaisten jäsenvaltioiden olisi voitava myöntää kyseisille tuottajille kansallista lisätukea tässä asetuksessa vahvistetuin edellytyksin ja siinä asetetussa määräajassa.
(13)
Jotta Bulgarialle, Unkarille, Puolalle, Romanialle ja Slovakialle annettaisiin liikkumavaraa jakaa tuki sen mukaisesti, mitä viljelijöiden vaikeuksien voittaminen vaatii, niiden olisi voitava antaa sen kasautua muun tuen kanssa, jota rahoitetaan Euroopan maatalouden tukirahastosta ja Euroopan maaseudun kehittämisen maatalousrahastosta, mutta ilman viljelijöille maksettavia liiallisia korvauksia.
(14)
Liiallisten korvausten välttämiseksi Bulgarian, Unkarin, Puolan, Romanian ja Slovakian olisi otettava huomioon muista kansallisista tai unionin tukivälineistä tai yksityisistä järjestelmistä myönnetty tuki, jonka tarkoituksena on vastata Ukrainasta peräisin olevien viljojen ja öljykasvien tuonnin lisääntymisen vaikutuksiin asianomaisilla alueilla.
(15)
Koska unionin tuki vahvistetaan euromääräisenä, yhdenmukaisen ja samanaikaisen soveltamisen varmistamiseksi on tarpeen vahvistaa päivämäärä niille jäsenvaltioille, jotka eivät ole ottaneet käyttöön euroa, myönnettävän määrän muuntamiselle niiden kansalliseksi valuutaksi.
Tämä koskee Bulgariaa, Unkaria, Puolaa ja Romaniaa.
Koska tässä asetuksessa ei säädetä määräajasta tukihakemusten jättämiselle, on aiheellista harkita komission delegoidun asetuksen (EU) 2022/127 (5) 30 artiklan 3 kohdan soveltamiseksi tämän asetuksen voimaantulopäivää valuuttakurssin määräytymisperusteeksi tässä asetuksessa vahvistettujen määrien osalta.
(16)
Talousarvioon liittyvistä syistä unionin olisi rahoitettava Bulgarialle, Unkarille, Puolalle, Romanialle ja Slovakialle aiheutuneet menot ainoastaan, jos nämä menot on toteutettu tiettyyn määräaikaan mennessä.
(4) Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).
(5) Komission delegoitu asetus (EU) 2022/127, annettu 7 päivänä joulukuuta 2021, Euroopan parlamentin ja neuvoston asetuksen (EU) 2021/2116 täydentämisestä maksajavirastoja ja muita elimiä, varainhoitoa, tilien tarkastamista ja hyväksymistä, vakuuksia sekä euron käyttöä koskevien sääntöjen osalta (EUVL L 20, 31.1.2022, s. 95).